Brigitte Klintskov Jerkel (KF), 2025-05-09:
Det lovforslag, som vi behandler i dag, er et forslag om det at give den største gave af alle, nemlig det rødbedefarvede danske pas, til en række personer fra andre lande.
Helt konkret omfatter lovforslaget 1.086 personer og omkring 500 bipersoner, som får indfødsret sammen med deres forældre.
Før sommerferien sidste år smed regeringen os ud af en politisk aftale om indfødsret.
Det gjorde de, fordi vi i Det Konservative Folkeparti stemte gult, da der blev uddelt statsborgerskaber i Folketinget.
Det gjorde vi, ganske enkelt fordi ministeren ikke kunne garantere, at der ikke blev tildelt dansk statsborgerskab til kriminelle udlændinge.
I Det Konservative Folkeparti synes vi ikke, at det er en menneskeret at blive dansk statsborger.
Historisk set er der alt for mange, der har fået tildelt dansk statsborgerskab.
Det påvirker sammenhængskraften i Danmark negativt, ligesom det kan sætte vores danske værdier på spil.
Som jeg nævnte sidste gang, da vi behandlede lovforslaget om indfødsretsmeddelelse, lavede vi i april 2021 en politisk aftale om, at udlændinge, der har begået så grov kriminalitet, at de er blevet idømt betinget eller ubetinget fængsel, ikke skal have mulighed for at få dansk statsborgerskab.
Det er et sundt og rimeligt udgangspunkt for at passe godt på Danmark, for samfundet skal selvfølgelig ikke åbne sig for dem, der ikke vil følge reglerne.
Desværre er det stadig væk et alvorligt problem, at de automatiske sletninger i Kriminalregisteret betyder, at vi reelt set heller ikke i dag ved, om der er tidligere dømte kriminelle på lovforslaget, for ministeren har stadig væk ikke løst problemet med slettefristerne i Kriminalregisteret.
Det betyder, at sagsbehandlere ikke kan tjekke ansøgere for kriminalitet, hvis deres dom ligger tilbage i tiden.
I Det Konservative Folkeparti vil vi ikke acceptere, at der muligvis bliver givet dansk statsborgerskab til dømte kriminelle, som ikke vil Danmark.
Vi ved som nævnt reelt ikke, om der kan være kriminelle på lovforslaget.
Det har ministeren ad flere omgange sagt at han ikke kan garantere.
Derfor kommer vi også til at stemme gult til lovforslaget denne gang, for regeringen har stadig væk ikke fået styr på Kriminalregisteret.
Samtidig har regeringen ikke sørget for, at det bliver nemmere at udvise kriminelle udlændinge og tage et reelt opgør med konventionerne.
Fra Konservatives side har vi foreslået, at vi ikke længere skal ratificere statsborgerretskonventionen, ligesom vores nabolande har gjort, og at vi skal melde os ud af den europæiske menneskerettighedskonvention og melde os ind igen med forbehold for artikel 8, som omhandler retten til familieliv, da den blokerer for, at vi kan udvise kriminelle udlændinge, hvis de blot har et eneste familiemedlem i Danmark.
Det stemte regeringen imod.
Desværre kan vi også konstatere, at ikke et eneste bandemedlem har fået frataget sit statsborgerskab, selv om Socialdemokratiet har lovet det modsatte.
Det er ikke nogen hemmelighed, at vi i Det Konservative Folkeparti er af den klare overbevisning, at der er et arbejde at gøre, når det kommer til reglerne for indfødsret.
Og man behøver jo ikke statsborgerskab for at bo i Danmark.
Derfor mener vi også, at det er ret og rimeligt, at der bliver strammet op på reglerne for tildeling af statsborgerskab, og derfor kommer vi også med en række udspil i efteråret til opstramninger af reglerne.
F.eks. vil vi gerne have oplysninger om, om bipersoner har begået kriminalitet, hvilket jeg er ad flere omgange har nævnt her i Folketingssalen.
Vi vil gerne give statsborgerskab til alle de ansøgere, som har gjort sig umage, og som har mødt alle vores krav og bevist, at de virkelig vil Danmark.
Men vi vil ikke stemme for lovforslaget, før regeringen har løst problemerne og kan garantere, at der ikke er tidligere dømte på listen over kommende statsborgere.
Tak for ordet.